## Educació premia l’esforç i la dedicació de 526 alumnes de Primària de la província de València

*** S’han entregat els premis en dos actes celebrats al Palau de la Música
* La setmana que ve es premiarà més alumnes fins a arribar a 1.130 guardonats en Primària de tota la província
* Els premis reconeixen alumnat que ha destacat durant 5t i 6t de Primària**

La Conselleria d’Educació, Universitats i Ocupació ha retut homenatge este dimecres a 526 alumnes de Primària de la província de València per la seua excel·lència acadèmica durant el curs escolar 2022-2023.

L’entrega dels premis ha transcorregut en dos actes celebrats al Palau de la Música de València, que han comptat amb la participació del director general d’Ordenació Educativa i Política Lingüística, Ignacio Martínez; la directora general de Personal Docent, Sonia Sancho, i el president del Consell Escolar de la Comunitat Valenciana, Salvador Oliver.

Estos premis reconeixen l’alumnat que ha destacat durant 5t i 6t de Primària. El reconeixement consistix en un diploma a l’excel·lència en el rendiment acadèmic, entregat en un acte públic i plasmat en l’historial i en l’expedient acadèmic.

Els dies 11 i 12 de juny s’entregaran més premis a Torrent, fins a arribar als 1.130 alumnes guardonats en Primària de tota la província de València. En total, des de la Conselleria d’Educació s’ha reconegut l’esforç i la dedicació de 2.138 alumnes de Primària de la Comunitat Valenciana durant el curs 2022-2023.

El director general d’Ordenació Educativa i Política Lingüística ha animat els alumnes a continuar esforçant-se i ha agraït a les famílies i el professorat el suport que donen als estudiants per a aconseguir amb èxit el seu desenvolupament acadèmic i personal.

Fecha: 05/06/2024